Beampte vas ná hy glo volstruis op plaas in Limpopo skiet | Netwerk24
Deur Marietie Louw-Carstens 13 Julie 2020 12:42
Die twee jaggewere wat by 'n metropolisielid van Tshwane gekry is nadat hy glo 'n volstruis onwettig doodgeskiet het. Foto: SAPD
Brig. Motlafela Mojapelo, polisiewoordvoerder in Limpopo, sê die 28-jarige sersant van die Tshwane-metropolisie was die naweek agter tralies. Hy is saam met 'n 38-jarige man in hegtenis geneem.
Hulle het glo in die Botlokwa-gebied, tussen Polokwane en Louis Trichardt, die heining om 'n plaas geknip en 'n volstruis doodgeskiet. Mojapelo sê hulle het toe glo die volstruis agterop 'n Ford Ranger-bakkie gelaai en weggejaag.
Die eienaar van die plaas het later onraad vermoed en die polisie in kennis gestel.
Mojapelo sê die twee mans is later dieselfde dag in hegtenis geneem. Twee van hul makkers het egter gevlug. 'n Soektog is na die twee mans onderweg.
Die polisie het op twee jaggewere en die Ford Ranger-bakkie beslag gelê.
Die metropolisielid en sy medebeskuldigde sal Dinsdag in die landdroshof in Morebeng in Botlokwa verskyn.
Die volstruis wat Saterdag buite Polokwane glo deur 'n metropolisielid van Tshwane onwettig doodgeskiet is. Foto: SAPD